EURÓPSKA KOMISIA V Bruseli20. 9. 2017 COM(2017) 542 final OZNÁMENIE KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Posilnenie integrovaného dohľadu s cieľom posilniť úniu kapitálových trhov a finančnú integráciu v meniacom sa prostredí



1. Úvod Finančná integrácia je ústredným prvkom jednotného trhu a hospodárskej a menovej únie a prináša dôležité hospodárske prínosy pre eurozónu a EÚ ako celok. Po neúspechu spôsobenom finančnou krízou sa od roku 2011 finančná integrácia v Európskej únii opäť zlepšuje. Investori v EÚ zvýšili svoje držby cezhraničných aktív. Investície do dlhových a akciových portfólií v rámci EÚ sa medzi rokmi 2006 a 2015 zvýšili o 2 bilióny EUR. Cenové ukazovatele finančnej integrácie ukazujú, že celková konvergencia sa počas tohto obdobia takmer zdvojnásobila. Na základe toho a tiež vzhľadom na to, že sa hospodárstvo EÚ naďalej zotavuje, je dôležité stavať na týchto základoch a napredovať v zmysle nevyhnutných krokov na prehĺbenie finančnej integrácie v EÚ. Význam únie kapitálových trhov a silnejšieho vnútorného trhu zdôraznil predseda Juncker vo svojej správe o stave Únie 13. septembra 2017. Európska rada a Európsky parlament takisto opakovane žiadali o dokončenie únie kapitálových trhov. Jednotným trhom vo finančných službách sa podporuje vznik pracovných miest, rast a investície vo všetkých členských štátoch EÚ, a to efektívnejším prideľovaním úspor tak, aby sa využívali čo najproduktívnejšie. Ak budú trhy skutočne integrované, sporitelia a investori môžu dosiahnuť vyššie výnosy, zatiaľ čo spotrebitelia a podniky môžu získať lepšie podmienky financovania – na základe komplexnejšej a konkurencieschopnejšej ponuky finančných nástrojov. V rámci finančnej integrácie sa môže predovšetkým ďalej využiť úspech Investičného plánu pre Európu pri odstraňovaní nedostatkov investovania EÚ a zároveň sa uľahčí prechod na nízkouhlíkové hospodárstvo s efektívnejším využívaním zdrojov. Pokračovanie vo finančnej integrácii je nevyhnutné aj pri posilňovaní hospodárskej a menovej únie. Rozvinuté a likvidné trhy zvyšujú odolnosť voči nepriaznivým šokom a podstatne uľahčujú súkromné rozdelenie rizika cez hranice, pričom sa zároveň znižuje potreba verejného rozdelenia rizika. Na tieto účely sa v správe piatich predsedov s názvom Dobudovanie hospodárskej a menovej únie a v najnovšom Diskusnom dokumente Komisie o prehĺbení hospodárskej a menovej únie vyzvalo na dokončenie finančnej únie – ktorú tvorí banková únia aj únia kapitálových trhov – do roku 2019, aby sa zaručila integrita eura a zlepšilo sa fungovanie eurozóny a EÚ ako celku. Všetky tieto výhody integrácie vylepšujú nové možnosti, ktoré predstavuje technologický rozvoj vo finančnom sektore (odvetvie FinTech). Odvetvie FinTech je v skutočnosti nastavené tak, aby zohrávalo kľúčovú úlohu pri formovaní budúceho finančného sektora EÚ tým, že sa uľahčí prístup k finančným službám, zlepší sa prevádzková efektívnosť a rozšíri sa výber. Technologický rozvoj zároveň vyvoláva otázky týkajúce sa kybernetickej bezpečnosti a bezpečnosti platieb, ktoré treba náležite zohľadniť. V týchto súvislostiach je prioritou Junckerovej Komisie urýchlene dokončiť bankovú úniu a vytvoriť všetky ostatné základy pre úniu kapitálových trhov do roku 2019. EÚ musí na tento účel v prvom rade vykonať opatrenia na posilnenie a integráciu svojho rámca dohľadu. Silný a čoraz viac integrovaný finančný dohľad bude zohrávať kľúčovú úlohu pri znásobovaní výhod a riadení výziev súvisiacich s ďalšou integráciou finančných trhov EÚ, vývojom finančných technológií a úlohou finančného sektora pri podpore trvalo udržateľného hospodárskeho rozvoja. Preto Komisia v rámci preskúmania únie kapitálových trhov v polovici trvania oznámila návrhy na posilnenie dohľadu ako prvej novej priority na urýchlenie integrácie trhu. Legislatívne návrhy k tomuto oznámeniu zahŕňajú nasledujúce kroky, ktoré musí EÚ teraz rýchlo dosiahnuť, aby sa posilnil jej rámec dohľadu. 2. Integrovanejší dohľad s cieľom posilniť úniu kapitálových trhov a finančnú integráciu Pokrok v oblasti finančnej integrácie si bude vyžadovať integrovanejší rámec dohľadu EÚ z dvoch hlavných dôvodov. -Po prvé, cezhraničné finančné činnosti je jednoduchšie vykonávať, ak sa tieto činnosti regulujú a sú pod jednotným dohľadom vo všetkých členských štátoch. Poskytovatelia finančných produktov využívajú rovnaké výhody v rámci jednotného trhu a poskytovatelia služieb môžu svoje ponuky produktov rozšíriť a ťažiť z úspor z rozsahu. Používatelia finančných produktov a služieb – spotrebitelia, ako aj podniky – môžu profitovať z väčšieho výberu bez obáv o ochranu spotrebiteľa alebo integritu trhu. -Po druhé, finančnou integráciou – napriek všetkým jej prínosom – sa rozširujú aj možnosti nákazy medzi členskými štátmi v prípade nepriaznivých šokov, ako sme to mali možnosť zažiť počas finančnej krízy. Nedostatočný dohľad v jednom členskom štáte môže byť teda aj zdrojom rizika pre účastníkov finančného trhu a spotrebiteľov v iných členských štátoch. Existuje okrem toho riziko, že účastníci trhu aktívne využívajú tieto rozdiely pri dohľade s cieľom zvýšiť svoje vlastné krátkodobé zisky. Zriadením európskeho systému finančného dohľadu v rokoch 2010 – 2011 sa rámec dohľadu EÚ v reakcii na finančnú krízu výrazne posilnil. Európsky systém finančného dohľadu zahŕňa mikroprudenciálny dohľad, ktorý koordinujú európske orgány dohľadu, a makroprudenciálny dohľad, ktorý koordinuje Európsky výbor pre systémové riziká. V novembri 2014 začal svoju činnosť jednotný mechanizmus dohľadu, ktorý je v súčasnosti zodpovedný za dohľad nad veľkými a systémovými bankami v krajinách, ktoré sa zúčastňujú na bankovej únii. Riešenie krízových situácií bánk v bankovej únii bolo zverené ďalšiemu novému európskemu orgánu, Jednotnej rade pre riešenie krízových situácií. Pokrok, ktorý sa dosiahol v priebehu desiatich rokov od vypuknutia najhoršej povojnovej finančnej krízy, je významný. Rámec dohľadu EÚ nie je napriek tomu ešte ukončený a vzhľadom na nové výzvy spojené s prebiehajúcim procesom finančnej integrácie v rámci EÚ, ako aj na celosvetovej úrovni, je potrebné ďalšie posilnenie. Konkrétnejšie sa rozhodnutím Spojeného kráľovstva opustiť EÚ posilňuje dôvod pre integrovanejší dohľad v rámci EÚ-27 a prehodnotenie vzťahov v oblasti dohľadu s tretími krajinami tak, aby sa zabezpečilo správne riadenie rizík celého finančného sektora. Bankový sektor už využíva jednotný dohľad vďaka jednotnému mechanizmu dohľadu v rámci bankovej únie, na ktorej sa zúčastňuje 19 členských štátov. Geografický rozsah dohľadu v rámci jednotného mechanizmu dohľadu sa rozšíri vstupom ďalších členských štátov do bankovej únie. Dôležité však je, aby jednotný mechanizmus dohľadu mal jednotný rámec dohľadu pre širšiu EÚ. Týmto sa zabezpečia rovnaké podmienky medzi členskými štátmi, ktoré sú účastníkmi bankovej únie, a nezúčastnenými členskými štátmi a pomôže plynulému budúcemu prechodu nezúčastnených členských štátov do bankovej únie. Úloha Európskeho orgánu pre bankovníctvo pri podpore konvergencie v oblasti dohľadu v bankovom sektore EÚ by sa na tieto účely mala zlepšiť. Kapitálové trhy EÚ sú až na niekoľko výnimiek pod dohľadom na vnútroštátnej úrovni. V správe piatich predsedov sa jednotný orgán dohľadu európskych kapitálových trhov stanovil ako dlhodobý cieľ a v Diskusnom dokumente Komisie o prehĺbení hospodárskej a menovej únie sa oznámilo, že prvé kroky na ceste k tomuto cieľu by mali byť prijaté v rámci tohto preskúmania európskeho systému finančného dohľadu. Keďže únia kapitálových trhov prinesie ďalšiu finančnú integráciu, je veľmi dôležité posilniť schopnosť európskych dozorných orgánov zabezpečiť jednotný dohľad a spoločné presadzovanie jednotného súboru pravidiel EÚ. Podporí sa tým správne fungovanie kapitálových trhov prostredníctvom odstraňovania prekážok cezhraničných investícií, zjednodušovania podnikateľského prostredia a znižovania nákladov na dodržiavanie predpisov vyplývajúcich z odlišnej implementácie v prípade firiem pôsobiacich cezhranične. Z hľadiska investorov prispievajú jednotný dohľad a jednotné presadzovanie pravidiel k zvyšovaniu ochrany investorov a budovaniu dôvery v kapitálové trhy. K zabezpečeniu jednotného dohľadu by mohol prispieť priamy dohľad Európskeho orgánu pre cenné papiere a trhy, ktorý predstavuje prvé kroky na ceste k jednotnému orgánu dohľadu európskych kapitálových trhov. Európsky parlament v tejto súvislosti takisto zdôraznil, že právny rámec a rámec dohľadu by mali zohrávať zásadnú úlohu, aby sa zabránilo nadmernému prijímaniu rizika a nestabilite na finančných trhoch, a upozornil na to, že silná únia kapitálových trhov musí byť sprevádzaná silným dohľadom v celej EÚ a silným vnútroštátnym dohľadom. Poistné a dôchodkové trhy EÚ umožňujú občanom EÚ zmierňovať riziká, plánovať odchod do dôchodku a vytvárať úspory pre ich starobný vek, ale majú tiež potenciál posilňovať cezhraničné investície v únii kapitálových trhov. Hoci sa zdá vhodné ponechať dohľad v nedávno predstavenom rámci Solventnosť II na vnútroštátnej úrovni v súčasnom štádiu, musí sa zaistiť a zintenzívniť ďalšia konvergencia postupov v oblasti dohľadu pod záštitou Európskeho orgánu pre poisťovníctvo a dôchodkové poistenie zamestnancov tak, aby sa odstránili akékoľvek obavy a praktické problémy spôsobené rozdielnym uplatňovaním pravidiel zo strany vnútroštátnych orgánov dohľadu. Keďže EÚ sa usiluje o ďalšiu integráciu finančných trhov, makroprudenciálny dohľad, t. j. monitorovanie rizík pre stabilitu finančného systému ako celku, bude ešte dôležitejší. Európsky výbor pre systémové riziká musí na základe svojej širokej členskej základne vrátane národných centrálnych bánk, orgánov dohľadu a európskych inštitúcií zohrávať v budúcnosti ešte významnejšiu úlohu, a to s podporou lepšej štruktúry riadenia s cieľom zabezpečiť rýchlejšie postupy. Čo je dôležitejšie, kroky smerom k posilneniu rámca dohľadu sa musia uplatniť na finančných trhoch vo všetkých členských štátoch, aby všetky členské štáty mohli mať úžitok z väčšej integrácie finančných trhov a zároveň aby sa tým zachovali rovnaké podmienky v celej EÚ.

V týchto súvislostiach dnes Komisia navrhuje legislatívne opatrenia na posilnenie európskych orgánov dohľadu a Európskeho výboru pre systémové riziká. Návrhy sa opierajú o viac ako šesťročné skúsenosti s ich fungovaním a o príspevky Európskeho parlamentu, členských štátov, Rady, o verejnú konzultáciu prinášajúcu viac ako 200 odpovedí a intenzívny dialóg so všetkými zainteresovanými stranami. 3. Kľúčové prvky a posilnený rámec dohľadu Zintenzívnená konvergencia v oblasti dohľadu Posilnené právomoci v oblasti koordinácie zabezpečia konvergenciu takým spôsobom, akým vnútroštátne orgány vykonávajú dohľad nad finančným sektorom a pripravujú pôdu pre ďalšie kroky smerom k jednotnému orgánu dohľadu, najmä v oblasti kapitálových trhov. Európske orgány dohľadu už prispeli ku konvergentnejšiemu a efektívnejšiemu finančnému dohľadu s viditeľnými výsledkami napríklad prostredníctvom usmernení pre vnútroštátne orgány dohľadu, zmierňovaním rozdielov v názoroch medzi vnútroštátnymi orgánmi dohľadu alebo vykonávaním odborného preskúmania vnútroštátnych orgánov. V tejto oblasti sú však potrebné zlepšenia na posilnenie schopnosti európskych orgánov dohľadu zabezpečovať jednotný dohľad a spoločné presadzovanie jednotného súboru pravidiel. Súčasnými návrhmi Komisie sa posilní úloha európskych orgánov dohľadu, pokiaľ ide o koordináciu činností vnútroštátnych orgánov, a to takto: -Posilnia sa existujúce právomoci európskych orgánov dohľadu, aby sa zabezpečila konvergencia v oblasti dohľadu, napríklad prostredníctvom nezávislých preskúmaní činností vnútroštátnych orgánov, novej úlohy pri stanovovaní priorít celej EÚ pre dohľad a prostredníctvom včasného zásahu v prípadoch možnej regulatórnej arbitráže. -Európsky orgán pre cenné papiere a trhy bude prijímať údaje o transakciách priamo od účastníkov trhu s cieľom vytvoriť základňu významných odborných poznatkov o trhu, lepšie využívať svoje právomoci v oblasti dohľadu a zaistiť rovnaké podmienky v celej EÚ. Európsky orgán pre cenné papiere a trhy bude mať navyše posilnenú koordinačnú úlohu, aby sa etabloval ako centrum vyšetrovania prípadov zneužívania trhu s cezhraničným prvkom. -Európsky orgán pre poisťovníctvo a dôchodkové poistenie zamestnancov bude mať väčšiu úlohu pri koordinácii povoľovania modelov merania vnútorných rizík poisťovacích a zaisťovacích spoločností s cieľom predchádzať riziku rozdielnych noriem a výsledkov v oblasti dohľadu. -Komisia súbežne s týmito opatreniami navrhuje, aby sa postupy európskych orgánov dohľadu na vydávanie usmernení a odporúčaní posilnili v záujme lepšieho zohľadnenia významu týchto nástrojov. Zohľadňuje sa tým jednotný dopyt zo strany mnohých zainteresovaných strán. Európske orgány dohľadu budú na tento účel musieť vykonať analýzu nákladov a prínosov a príslušné skupiny zainteresovaných strán budú mať právo požiadať o začatie konania zo strany Komisie v prípade, ak sa domnievajú, že tieto nástroje prekračujú kompetencie prenesené na európske orgány dohľadu podľa práva Únie. Pevný základ pre riadenie a financovanie európskych orgánov dohľadu Európske orgány dohľadu musia byť vybavené pevnou štruktúrou riadenia, aby mohli plniť svoje úlohy a zabezpečovať konvergenciu v oblasti dohľadu v EÚ. Na jednej strane je vhodné zachovať dôležitú úlohu vnútroštátnych orgánov, ktoré budú naďalej určovať celkové smerovanie a rozhodovať o regulačných záležitostiach. Na druhej strane by európske orgány dohľadu mali mať tiež nezávislú výkonnú radu so stálymi členmi, ktorá zabezpečí účinné a nestranné rozhodnutia orientované na EÚ so zreteľom na koordináciu postupov v oblasti dohľadu.



Navrhované nové riadenie Súčasnými návrhmi sa navyše zabezpečuje to, aby Európsky parlament a Rada mohli poskytovať európskym orgánom dohľadu potrebné rozpočtové prostriedky v súvislosti s ich novými úlohami a povinnosťami. Aj keď z vnútroštátnych skúseností vyplýva, že prvok verejného financovania môže byť pre dobré fungovanie orgánov dohľadu užitočný, a preto by sa mal zachovať, je napriek tomu vhodné, aby sa zabezpečili diverzifikovanejšie zdroje financovania pre európske orgány dohľadu. Pri financovaní európskych orgánov dohľadu by mali zohrávať oveľa významnejšiu úlohu priemysel a účastníci trhu, ktorí profitujú práve najviac z konvergencie v oblasti dohľadu posilnenej európskymi orgánmi dohľadu. Príspevky by mali byť spravodlivé a primerané prínosu, ktorý priemysel a dotknutí účastníci trhu využívajú na základe činnosti európskych orgánov dohľadu.





Zmeny vo financovaní európskych orgánov dohľadu Smerom k jednotnému orgánu dohľadu európskych kapitálových trhov Najefektívnejším spôsobom dosiahnutia konvergencie v oblasti dohľadu je v mnohých prípadoch priamy dohľad na európskej úrovni, čím sa odstraňujú prekážky pre cezhraničné činnosti a rozsah regulatórnej arbitráže. V súčasnosti sa však priamy dohľad Európskeho orgánu pre cenné papiere a trhy vzťahuje len na veľmi obmedzený počet účastníkov trhu a činností, t. j. pre ratingové agentúry a archívy obchodných údajov. Komisia už nedávno navrhla integrovanejší mechanizmus dohľadu EÚ pre centrálne protistrany a silnú úlohu pre Európsky orgán pre poisťovníctvo a dôchodkové poistenie zamestnancov, pokiaľ ide o povolenie nedávno navrhnutého celoeurópskeho osobného dôchodkového produktu. Rozšírenie priameho dohľadu na iné oblasti môže byť preto výrazným prínosom pre úniu kapitálových trhov. Zároveň treba brať do úvahy zásadu subsidiarity a trvalú úlohu vnútroštátnych orgánov napríklad v oblasti ochrany spotrebiteľov. Komisia na základe toho navrhuje rozšíriť priamy dohľad na vybrané oblasti kapitálových trhov. Tieto oblasti boli vybrané na základe rozsahu, v akom môže priamy dohľad znížiť cezhraničné prekážky a podporiť ďalšiu integráciu trhu, zvýšenia efektívnosti, ktoré sa dá dosiahnuť vytvorením základne špecializovaných odborných poznatkov na úrovni EÚ, a/alebo na základe technickej uskutočniteľnosti priameho dohľadu (berúc do úvahy napríklad rozsah, v akom sa odvetvia riadia priamo uplatniteľnými právnymi predpismi, t. j. nariadeniami v porovnaní so smernicami). Nové oblasti navrhnuté pre priamy dohľad Európskeho orgánu pre cenné papiere a trhy sú uvedené v nasledujúcej tabuľke kurzívou: Oblasť Právne predpisy Priame právomoci Európskeho orgánu pre cenné papiere a trhy v oblasti dohľadu pre subjekty EÚ Právomoci Európskeho orgánu pre cenné papiere a trhy pre subjekty tretích krajín Vstup na kapitálový trh prospekty schvaľovanie určitých kategórií prospektov emitentmi EÚ schvaľovanie všetkých prospektov vypracovaných podľa pravidiel EÚ emitentmi z tretích krajín Aktéri na kapitálovom trhu harmonizované kolektívne investičné fondy (EuVECA, EuSEF a ELTIF) udeľovanie povolení a dohľad nad fondmi, ktoré sú regulované na úrovni EÚ neuvádza sa Infraštruktúra kapitálového trhu centrálne protistrany (CCP) právomoci v oblasti dohľadu vo vzťahu k centrálnym protistranám (návrh Komisie z júna 2017) uznávanie a právomoci v oblasti dohľadu pre centrálne protistrany z tretích krajín (už existujúce; posilnené v návrhu Komisie z júna) Údaje a informácie o kapitálových trhoch ratingové agentúry registrácia a dohľad nad ratingovými agentúrami (už existujúcimi) schvaľovanie ratingových agentúr z tretích krajín (už existujúcich) archívy obchodných údajov registrácia a dohľad nad archívmi obchodných údajov (už existujúcimi) uznávanie archívov obchodných údajov z tretích krajín (už existujúcich) poskytovatelia služieb vykazovania údajov registrácia a dohľad nad poskytovateľmi služieb vykazovania údajov neuvádza sa referenčné hodnoty dohľad nad kritickými referenčnými hodnotami schvaľovanie a dohľad nad referenčnými hodnotami tretích krajín Tieto návrhy budú ešte doplnené o pripravované legislatívne návrhy Komisie na preskúmanie prudenciálneho zaobchádzania s investičnými spoločnosťami. Komisia v rámci tohto preskúmania zamýšľa navrhnúť zosúladenie zaobchádzania pri regulácii a dohľade niektorých veľkých investičných spoločností so zaobchádzaním, ktoré sa uplatňuje na veľké úverové inštitúcie. Zaistí sa tým okrem iného, že takéto spoločnosti so sídlom v členských štátoch, ktoré sa zúčastňujú na bankovej únii, môžu podliehať dohľadu Európskej centrálnej banky v rámci jej výkonu dohľadu, jednotnému mechanizmu dohľadu. Väčšia efektívnosť makroprudenciálneho dohľadu Komisia navrhuje cielené zmeny zamerané na posilnenie efektívnosti Európskeho výboru pre systémové riziká, čím sa posilní makroprudenciálna koordinácia a umožní sa lepšie plnenie poslania Európskeho výboru pre systémové riziká. Komisia predovšetkým navrhuje potvrdiť existujúcu dohodu, že Európskemu výboru pre systémové riziká predsedá prezident Európskej centrálnej banky, a zároveň posilňuje pozíciu vedúceho sekretariátu. Týmto návrhom sa napokon upravuje organizácia Európskeho výboru pre systémové riziká v záujme zohľadnenia nedávnych zmien v inštitucionálnom prostredí EÚ, najmä so zreteľom na vytvorenie bankovej únie. 4. Zohľadnenie otázok trvalo udržateľného financovania v rámci finančného dohľadu EÚ musí aj naďalej posilňovať svoje vedúce postavenie vo svete, pokiaľ ide o to, aby sa financovaním dosiahli ciele stanovené v programe Organizácie Spojených národov pre trvalo udržateľný rozvoj do roku 2030, v Parížskej dohode a v sendaiskom rámci pre znižovanie rizika katastrof. Vzhľadom na rozsah investícií, ktoré sú v najbližších desaťročiach potrebné na prechod hospodárstva EÚ na nízkouhlíkové investície s efektívnejším využívaním zdrojov a odolnosťou proti rizikám a na udržateľnejší rast, je nevyhnutné zmobilizovať a preorientovať súkromné kapitálové zdroje na trvalo udržateľnejšie investície. Vyžaduje si to komplexné, hlboké prehodnotenie súčasného finančného rámca a odlišný prístup kapitálových trhov a investorov k rizikám/výnosom. Komisia predloží na začiatku roku 2018 ambiciózny akčný plán trvalo udržateľného financovania s regulačnými opatreniami. Skupina odborníkov na vysokej úrovni pre trvalo udržateľné financovanie, ktorá bola zriadená Komisiou, zdôraznila vo svojej priebežnej správe, že environmentálne a sociálne riziká a riziká v oblasti riadenia – napríklad bezprecedentné a narastajúce riziká spojené so zmenou klímy – ešte nie sú dostatočne integrované do postupov posudzovania finančných rizík a že aktuálnym preskúmaním európskych orgánov dohľadu sa poskytuje vynikajúca príležitosť na objasnenie a zlepšenie ich úlohy v posudzovaní environmentálnych a sociálnych rizík a rizík v oblasti riadenia s cieľom zabezpečiť dlhodobú stabilitu európskeho finančného sektora a prínosy pre trvalo udržateľné hospodárstvo vo všeobecnosti. Európske orgány dohľadu môžu skutočne zohrať dôležitú úlohu pri vytváraní regulačného rámca a rámca dohľadu, ktoré podporujú mobilizáciu a orientovanie súkromných kapitálových tokov na trvalo udržateľné investície a zároveň zabezpečujú finančnú stabilitu. Ako prvý krok ku komplexnejšej stratégii sa v návrhoch k tomuto oznámeniu osobitne vyžaduje, aby európske orgány dohľadu zohľadnili environmentálne a sociálne faktory a faktory v oblasti riadenia, ktoré vznikajú v rámci ich mandátu. Orgány budú vďaka tomu môcť napríklad monitorovať spôsob, ako finančné inštitúcie identifikujú, vykazujú a riešia environmentálne a sociálne riziká a riziká v oblasti riadenia, a tým sa posilní finančná spôsobilosť a stabilita. Európske orgány dohľadu môžu zároveň poskytovať návod na to, ako možno faktory udržateľnosti efektívne zakomponovať do príslušných finančných právnych predpisov EÚ, a podporovať jednotné uplatňovanie takých pravidiel po prijatí. 5. Prispôsobenie rámca dohľadu na využitie potenciálu odvetvia FinTech Odvetvie FinTech je nastavené tak, aby zohrávalo kľúčovú úlohu pri formovaní budúceho finančného sektora EÚ tým, že uľahčí prístup k finančným službám, ponúkne firmám nové spôsoby investovania, zlepší prevádzkovú efektívnosť a rozšíri výber. Využívanie digitálnych technológií transformuje finančný sektor, prináša výhody pre spotrebiteľov, zlepšuje prístup podnikov k financiám a ponúka rozsiahle príležitosti začínajúcim podnikom v oblasti FinTech, aby sa rozšírili. Tempo inovácií v oblasti finančných služieb sa v posledných rokoch výrazne zvýšilo. Pri budovaní finančnej únie sa musia možnosti finančných inovácií využívať v plnej miere, zároveň však treba riadiť nové riziká. Regulácia a dohľad, z ktorých vychádza banková únia a únia kapitálových trhov, musia byť technologicky neutrálne a primerané, musia umožňovať inovácie a ďalší technologický rozvoj a podporovať integrovaný trh pre digitálne finančné služby ako súčasť jednotného digitálneho trhu EÚ bez obmedzenia úspor z rozsahu a úspor zo sortimentu.